6 leeumannetjies by gewilde dierepark vergiftig, 4 geslag | Maroela Media
"Ons is so hartseer om aan te kondig dat ons ses leeus aan die hande van stropers verloor het," het die park op sy amptelike Facebook-blad gesê.
"Drie witleeus en drie bruinleeus is dood. Sinnelose en hartelose mense het ons van hierdie pragtige diere beroof. Dit is 'n jammerlike skande. Net toe ons gedink het ons doen ons deel vir dierebewaring, bewusmaking en beskerming, kom mense en doen dít."
Maroela Media het verneem die leeumannetjies was almal byna drie jaar oud en in dieselfde kamp toe die stropers vermoedelik Saterdag in die vroeë oggendure toegeslaan het.
'n Werker het omstreeks 08:30 op die leeus se karkasse afgekom toe hy hulle wou gaan kos gee het. Vier van die leeus se koppe en pote is afgekap. Niemand is nog in verband met die voorval in hegtenis geneem nie.
Christa Saayman, die dierepark se eienaar, was te emosioneel om met die media te praat. Sy is bekend vir haar hegte band met al haar diere.
Mystic Monkeys is 'n dierepark wat hulle beywer om wilde en bedreigde dierespesies te beskerm. Hulle versorg onder andere witleeus, wittiere en Bengaalse tiere. Daar is ook sjimpansees, oselotte, meer as 44 aapspesies en verskeie eksotiese voëlspesies.
In Mei vanjaar is die gewilde Jugomaro Predator Park in Limpopo ook geteiken toe vier van hul skaars en geliefde groot katte op hul nuwe wildplaas naby Vaalwater vergiftig is. In albei kampe waar die diere aangehou is, is stukke vleis met die gif Temic, ook bekend as Two Step, gevind. Die stropers is deur iets verjaag voordat hulle enige liggaamsdele kon verwyder.
Dit is nie duidelik of die twee voorvalle verbind kan word nie.
Lt.kol. Moatshe Ngoepe, provinsiale polisiewoordvoerder vir Limpopo, het gesê die polisie gaan binnekort 'n verklaring oor die voorval uitreik.
Kom minister Edna Molewa, help! …. 'n Stem roepende in die woestyn.
Dis siek!!! Ons was verlede jaar by Mystic Monkeys en dis 'n verskriklike mooi plek en die diere is so gelief en goed versorg. Ek hoop hulle vang hierdie monsters ? so jammer vir julle verlies
Eers die renosters, nou ons leeus. Hulle sal so aangaan tot daar niks meer oor is nie. Vreeslik hartseer.
Dis siek om di minste te se. Waar gaan als eindig?? Als word uitgeroei en doodgemaak wonder of arme diere ni virdi oorsese markte dood gemaak word ni. So so hartseer
Waar is die SEKURITEIT van die plek? Hoeveel onskuldige leeus moet nog vermink/afgeslag word? Hoe betroubaar is die WERKERS? Verder gaan ek my nie uitlaat nie!